ग्रामीण पर्यटन र सुन्तला खेतीको प्रवर्द्धनका लागि कलकत्ताको महोत्सव
हिमाली भेगको ग्रामीण पर्यटन र सुन्तला खेतीको प्रवर्द्धनका लागि भारतको कलकत्तामा भएको पाँचौँ हिमालयन सुन्तला महोत्सव अपेक्षाकृत रुपमा सफल भएको छ ।
विष्णुप्रसाद पोखरेलदमक (कलकत्ताबाट फर्केर), मङ्सिर २८ गते । हिमालय भेगको ग्रामीण पर्यटन र सुन्तला खेतीको प्रवर्द्धनका लागि भारतको कलकत्तामा भएको पाँचौँ हिमालयन सुन्तला महोत्सव अपेक्षाकृत रुपमा सफल भएको छ ।पश्चिम बङ्गालको राजधानी कलकत्तामा भएको महोत्सवमा राज्य सरकारका उच्च अधिकारीहरुको उपस्थितिले यसको महत्वलाई धेरै बढाएको महोत्सवमा नेपालतर्फका  संयोजक अर्जुन कार्कीले बताउनुभएको हो ।मङ्सिर २३ गतेदेखि २५ गतेसम्म भएको महोत्सवसँगै मानव हात्ती द्वन्द्व कम गर्ने, नेपालको पूर्वी क्षेत्रलाई कृषि, धार्मिक र जैविक पर्यटनसँग जोडेर लैजाने विषयमा छलफल भएको पनि उहाँले जनाउनुभएको छ । नेपाल र भारतको पर्यटन प्रवर्द्धनसँगै सुन्तला खेती प्रवर्द्धनका लागि संयोजनकारी भूमिका खेल्नुभएका राज बासुका अनुसार दक्षिण एसियाकै सबैभन्दा ठूलो ग्रामीण पर्यटन महोत्सवको रुपमा यसलाई निरन्तरता दिइएको छ । नेपाल र भारतका दुई हजार ८०० भन्दा बढी ‘होम स्टे’ को प्रतिनिधित्व यहाँ भएको बासुले जनाउनुभयो । १७ सय भन्दा बढी सांस्कृतिक झलकहरु यहाँ देखाइएको उहाँको भनाइ छ । महोत्सवमा सुन्तलासहित अलैँची, छुर्पी, एभोकाडोलगायतका करिब दुई हजार ग्रामीण उत्पादनहरु प्रदर्शन र विक्रीका लागि राखिएको उहाँले जानकारी दिनुभयो ।कलकत्तामा रहनुभएका नेपालका महावाणिज्यदूत एकनारायण अर्यालका अनुसार यो महोत्सवले ग्रामीण पर्यटन प्रवर्द्धनसहित नेपालको सांस्कृतिक पहिचान र प्रवर्द्धनमा ठूलो टेवा मिलेको छ । होटल व्यवसायी महासङ्घ प्रदेश १ का अध्यक्ष राजन दंगालका अनुसार यस प्रकारको महोत्सवले पूर्वी नेपालको पर्यटनमा ठूलो टेवा पुग्ने अपेक्षा गरिएको छ ।